अयोध्या
केंद्रीय सड़क परिवहन और राजमार्ग मंत्री नितिन गडकरी ने शुक्रवार को अयोध्या में 7195 करोड़ लागत की पांच परियोजनाओं का बटन दबाकर शिलान्यास किया। जीआईसी मैदान पर आयोजित समारोह में उन्होंने कहा कि उत्तर प्रदेश की तस्वीर बदल रही है। ज्यादातर सड़कें सीमेंट और कंक्रीट की बन रही हैं। 200 सालों तक इस रोड पर गड्ढे नहीं पड़ेंगे। किसी ठेकेदार से क्वालिटी से समझौता नहीं होगा। जो काम 70 साल में नहीं किया गया उसे 5 साल में कर दिखाया है।
राम मंदिर पर नहीं बोले
गडकरी ने अपने भाषण को अपने मंत्रालय की विकास योजनाओं तक ही सीमित रखा। उन्होंने राम मंदिर पर बोलने से परहेज किया। दो अन्य परियोजनाओं की भी घोषणा करते हुए गडकरी ने कहा कि अयोध्या छावनी से मनकापुर गोंडा तक 70 किमी नेशनल हाइवे का निर्माण होगा। इसका डीपीआर बनाने का आदेश दे दिया गया है। साथ ही उन्होंने अयोध्या मे गिरने वाले पांच नालों को एसटीपी से साफ करने की योजना का ऐलान किया।
हवाई बस चलवाने की सलाह दी
डेप्युटी सीएम केशव मौर्य को गडकरी ने सलाह दी कि वह यूपी में ऑस्ट्रेलियन तकनीक की हवा में उड़ने वालीं बसें चलवाएं। इस पर मेट्रो से कम खर्च आएगा और जाम की समस्या भी समाप्त होगी। उन्होंने इसका प्रदर्शन करवाने का भी वादा किया।
केशव मौर्य ने लगवाए जयश्रीराम के नारे
कार्यक्रम मे नितिन गडकरी के साथ प्रयागराज से अयोध्या पहुंचे डेप्युटी सीएम केशव मौर्य ने अपने संक्षिप्त भाषण में कहा कि दो दिन बाद वह फिर अयोध्या आ रहे हैं, तब बोलेंगे। उन्होंने जयश्रीराम के नारे लगवाते हुए राम मंदिर की ओर इशारा करते हुए कहा कि बहुत काम हो गया है। इस मामले में हम आगे बढ़ रहे हैं। उन्होंने अयोध्या के विकास में योजनाओं की झड़ी लगाने के लिए गडकरी की प्रशंसा की।
इन योजनाओं का हुआ शिलान्यास
55 करोड़: लखनऊ-अयोध्या मार्ग पर अयोध्या के पास हाइवे का सौंदर्यीकरण।
1081 करोड़: अयोध्या से अकबरपुर खंड का फोर लेन निर्माण।
1289 करोड: 46 किमी लंबे अयोध्या रिंग रोड का निर्माण।
2020 करोड़: 262 किमी लंबे राम वनगमन मार्ग का निर्माण।
2750 करोड़: 275 किमी लंबे 84 कोसी परिक्रमा मार्ग के बीकापुर रूदौली मूर्तिहनघाट तक का 91 किमी तक का निर्माण।
ये कीं घोषणाएं
- बस्ती मे सरयू नदी पर रिवर पोर्ट बना रहे हैं। अयोध्या से बांग्लादेश तक जल परिवहन जल्द शुरू होगा। पानी में उतरने वाले हवाई जहाज की सेवाएंं भी शुरू होंगी।
- प्रयागराज से वाराणसी तक जल परिवहन सेवा 80 किमी प्रति घंटा की गति से चलेगी। 280 लाख टन माल बनारस-प्रयागराज से बंगाल तक जा सकेगा। इसका किराया बेहद सस्ता होगा।
- रूस से 80 किमी रफ्तार से चलने वाली एयरबोट मंगाई जा रही हैं जो काशी से प्रयागराज के बीच जल्द चलने लगेंगी।
- अगले मार्च तक गंगा सौ फीसदी निर्मल स्वच्छ हो जाएगी। नमामि गंगे से 40 करोड़ धनराशि देकर यह प्रॉजेक्ट पूरा किया जाएगा।